Христо Смирненски
Демобилизационен химн

chitanka.info

Дай, дете, уста-рубини;

днес зора ни приласка —

сенките на три години

светла тайнствена ръка

в черни пропасти отнесе!

Целуни ме, празник днес е!

Погали ме с къдри меки,

с лъх парфюмен ме облей,

виж из нашите пътеки

ярко слънце кротко грей,

виж из нашите пътеки

как престъпват нимфи леки!

Три години из руини

на безлюдни градове

тръпнах, сещайки в гърди ми

черна мъка да снове,

сещах тръне да насажда

вечната любовна жажда!

Днес усмихната съдбата

гали моите мечти

и за чакана отплата

сладкозвучен глас шепти:

„Идат дни на шумна радост,

дни на съживена младост.“

Дай, дете, уста-рубини,

днес зора ни приласка —

сенките на три години

светла тайнствена ръка

в черни пропасти отнесе!

Прегърни ме, празник днес е!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.